B. Osobitná časť

Čl. I
K bodu 1:
Ide o legislatívno-technickú úpravu z dôvodu účinnosti zákona č. 402/2013 Z. z. o Úrade pre reguláciu elektronických komunikácií a poštových služieb a Dopravnom úrade a o zmene a doplnení niektorých zákonov, podľa ktorého sa Dopravný úrad zriadený týmto zákonom k 1. januáru 2014 stáva právnym nástupcom Úradu pre reguláciu železničnej dopravy, Leteckého úradu Slovenskej republiky a Štátnej plavebnej správy a na Dopravný úrad prechádzajú všetky ich práva a povinnosti, právomoci a pôsobnosť podľa osobitných predpisov.
 
K bodu 2:
Dopravný úrad zapíše každé pridelené jednotné európske identifikačné číslo plavidla, údaje na identifikáciu plavidla a prípadné zmeny ihneď do elektronického registra trupov plavidiel. Tento register vedie Európska komisia. K údajom tohto registra majú prístup príslušné orgány, ktoré vydávajú lodné osvedčenia a príslušné orgány pre riečne informačné služby v rámci Európskej únie iba na vykonanie administratívnych opatrení na zachovanie bezpečnej a bezproblémovej plavby. Údaje musia byť spoľahlivé a môžu sa použiť iba na účely tohto nariadenia vlády.
 
K bodu 3:
Každé spracovanie osobných údajov na účely tohto nariadenia vlády musí byť v súlade so zákonom č. 122/2013 Z. z. o ochrane osobných údajov a o zmene a doplnení niektorých zákonov v znení zákona č. 84/2014 Z. z. a s nariadením Európskeho parlamentu a Rady (ES) č. 45/2001 z 18.12.2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov. Dopravný úrad sa riadi týmito právnymi predpismi aj pri prenose osobných údajov do nečlenského štátu Európskej únie alebo medzinárodnej organizácii, pričom posudzuje každý prípad samostatne. Pokiaľ príslušný orgán nečlenského štátu Európskej únie alebo medzinárodná organizácia pri prenose údajov nesplní podmienky podľa zákona č. 122/2013 Z. z. a Dopravný úrad mu nevydá písomné povolenie na prenos osobných údajov, prenos údajov z nečlenského štátu Európskej únie alebo medzinárodnej organizácie do iného nečlenského štátu Európskej únie alebo medzinárodnej organizácie sa nesmie uskutočniť.
 
K bodom 4 a 5:
Ide o legislatívno-technickú úpravu vykonanú v súlade s čl. 4 ods. 2 a 3 Legislatívnych pravidiel vlády SR.
 
K bodu 6:
Aproximačná príloha sa dopĺňa o preberaný právny akt Európskej únie. 

Čl. II
Ustanovuje sa účinnosť.